Foto’s: Petrolbom na trok geslingerDie skade aan die vragmotor wat in Qonce met ‘n petrolbom bestook is. (Foto: Verskaf) ŉ Vragmotorbestuurder kon net betyds deur die passasiersdeur van die vragmotor ontsnap toe ’n petrolbom die naweek na die voertuig in Qonce (King William’s Town) geslinger is. Die vragmotor het heeltemal uitgebrand terwyl die bestuurder ligte beserings tydens die voorval opgedoen het. Shane Wagner, ’n risiko-versekeringsmakelaar by die Garrun Groep, wat vragmotoreienaars tydens voorvalle van dié aard bystaan, sê die vragmotor het Saterdag kort nadat hy die dorp binnegegaan het by ’n verkeerslig op die N2 in Qonce stilgehou. Verdagtes het met die vragmotor se wegtrek by die verkeerslig ’n petrolbom na die kajuit gegooi. Nog twee vragmotors het egter agter die betrokke vragmotor gery en die verdagtes het vermoedelik weggehardloop toe hulle besef dat daar meer as een vragmotor is. Wagner sê voorts dit word vermoed dat die boosdoeners ongelukkig is met dienslewering in die dorp en dat hulle al vantevore vragmotors en ander voertuie geteiken het. Die vragmotorbestuurder is nie na afloop van die voorval na ’n hospitaal geneem nie, maar is wel erg getraumatiseer. Mluleki Mbi, woordvoerder van die polisie, sê die polisie ondersoek ’n saak van kwaadwillige skade aan eiendom. Geen inhegtenisneming is tot dusver gemaak nie.